Shqipëri: Kapet sërish kokainë në portin e Durrësit
Në një kontenier me fruta nga Ekuadori u gjetën mbi 140 kg kokainë. Një javë më parë policia gjeti një ngarkesë të fshehur po në një ngarkesë me fruta.
Policia shqiptare zbuloi të shtunën afro 140 kilogramë lëndë narkotike e dyshuar për kokainë në një konteiner në portin e Durrësit, që vinte nga Ekuadori për firmën “Masabi Fruits” në periferi të kryeqytetit. Kokaina u zbulua në një pjesë të përshtatur në tavanin e konteinerit, gjatë një kontrolli të papritur. Një nga përfaqësuesit e firmës, Klajdi Xibraku, u ndalua për t’u pyetur nga policia, ndërsa një përfaqësues tjetër Erion Peti, i tha medias në Tiranë se firma e tyre sillte fruta nga jashtë Shqipërisë prej 5 vjetësh dhe asnjëherë nuk kishte patur probleme. Policia njoftoi se kontrolli ishte pjesë e operacionit “EL MEJOR”, ku saktësisht u gjetën rreth 143 kilogramë lëndë e dyshuar narkotike kokainë, ndërsa u arrestuan në flagrancë 2 administratorët e kompanisë pritëse të ngarkesës me banane. Ngarkesa e nisur nga Ekuadori kishte kaluar tranzit në portin “Gioia Tauro” të Italisë, me destinacion Shqipërinë. Një tjetër operacion policor zbuloi më 1 prill në Portin e Durrësit një sasi droge prej 49 kilogramësh kokainë në një konteiner bananesh ardhur nga Ekuadori. Ngarkesa me banane ishte porositur nga kompania “Ecoalmax”, administrator i së cilës është 72 vjeçari Selim Çekaj, babai i Arbër Çekajt, personit të arrestuar dhe dënuar me 14 vjet burg, për trafikun e 619 kilogramëve kokainë të zbuluara në shkurt të vitit 2018, në Portin e Durrësit, po në një konteiner bananesh i nisur dhe ai nga Ekuadori. Selim Çekaj u vu nën pranga nga policia, ndonëse mohoi të ketë lidhje me drogën e gjetur në ngarkesën e porositur nga kompania e tij, e cila nisi aktivitetin vetëm një muaj pasi u gjet sasia e madhe e kokainës, që çoi në arrestimin e të birit. Raporti i fundit vjetor i Strategjisë ndërkombëtare të kontrollit të drogave, i publikuar nga Departameti amerikan i Shtetit, pak javë më parë vlerësonte se Shqipëria konsiderohet ende si “një vend burim i kanabisit dhe një bazë për grupet e krimit të organizuar që lëvizin lëndët narkotike nga vendet e burimit në tregjet evropiane. Shtetasit shqiptarë janë shumë të përfshirë në trafikimin e lëndëve narkotike në të gjithë Evropën”, nënvizonte raporti.